
AVIZ

asupra  propunerii legislative privind transformarea cazărmilor dezafectate ale ministerului Apărării naţionale în locuinţe sociale
                  În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind transformarea cazărmilor dezafectate ale Ministerului Apărării Naţionale în locuinţe sociale, trimisă cu adresa nr.Pl-x 483 din 18 iunie 2007 şi înregistrată cu nr. 31/753 din 18 iunie 2007. 
              Senatul, în calitate de primă Cameră sesizată, a respins propunerea legislativă, în şedinţa din 13 iunie  2007.
    În conformitate cu dispoziţiile art.75 din Constituţia României, republicată şi ale art.92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională. 

             Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege  menţionat mai sus, în şedinţa din  19  septembrie 2007.


     Membrii comisiei au examinat propunerea legislativă supusă avizării, expunerea de motive, punctul de vedere al Guvernului,  transmis cu adresa nr.886 din 20.04.2007 prin care susţine adoptarea acestei iniţiative legislative şi avizul favorabil al Consiliului Legislativ nr.410 din 27.03.2007.

               Cu acest prilej membrii Comisiei au constatat că iniţiatorii propunerii legislative au mai elaborat o iniţiativă legislativă prin care se propunea transformarea cazărmilor dezafectate ale Ministerului Apărării în cămine studenţeşti (Pl-x. 480/2007). Se remarcă, astfel că, prin cele două propuneri legislative, iniţiatorii propun, cu privire la cazărmile şi utilităţile dezafectate ale Ministerului Apărării, două soluţii care se exclude reciproc, De asemenea, nu sunt prevăzute sursele de finanţare, încălcându-se dispoziţiile art.138 alin.(5) din Constituţia României, republicată.  
În urma dezbaterilor Comisia, în unanimitate, a hotărât avizarea negativă  a propunerii legislative .

În raport de obiectul şi conţinutul său, proiectul de lege face parte din categoria legilor ordinare.

